Langestrand kirke

Langestrand kirke er en åttekantet kirke fra 1818 i Larvik kommune, Vestfold fylke.

Byggverket er i tre og har 220 plasser. Det er en liten kirke uten tårn, men med frittstående støpul (klokkehus) ved porten. Den er utført i den tids empirestil. Tilbyggene for kor og sakristi kom ved en ombygging i 1902. I kirken er et dåpsfat fra 1596. Altertavlen er laget av Christian Krogh. Jacob Sverdrup er gravlagt ved kirken. Den forrige kirken ble revet for å gi plass til ny masovn på jernverket.

Kor, sakristi og våpenhus påbygd/endret i henholdsvis 1903, 1906 og 1910. Ved tilføyelse av kor i 1903 fikk bygget en mer avlang form. Prekestolen hang opprinnelig på veggen over alteret.

 Tidligere kirker på Langestrand 
Den første kirken ble oppført i tømmer på Niels Langes tid i 1642. Kirken var omgitt av en kirkegård. Tegninger, kart og beskrivelser tyder på at hovedinngangen lå inntil Larvik Museum og at kirkebygningen lå der parkeringsplassen er i dag.

Grev Ulrik Frederik Gyldenløve ga ordre om å anlegge en ny kirke. Den beskjedne kirken, med et enkelt utstyrt rom på 170 kvadratmeter og etter hvert et kirketårn, var trolig ferdig i 1699. Gyldenløve oppførte nok ikke en helt ny kirke, men utvidet og restaurerte kirken fra 1642. Altertavla og prekestolen forsvant da kirken ble revet i 1812, men døpefonten fra 1707 eksisterer fremdeles. Formeren på Fritzøe Jernverk laget den i støpejern. Kirken hadde en rekke bilder, som var donert av ansatte i jernverket.

 Referanser 

 Litteratur 


 Østlands-Posten 31. desember 2009. Bache, Kjersti: «Fant forsvunnet kirke». Side 5
 Østlands-Posten 16. januar 2010. Bache, Kjersti: «Kirke for jernverksarbeider og adel». Sidene 22-23

 Eksterne lenker 


 Kart over Langestrand nedre gravlund (Allslekt)

Kategori:Kirker i Larvik
Kategori:Kirker i Larvik prosti
Kategori:Oktogonale kirker i Norge
Kategori:Kulturminner i Larvik
Kategori:Religiøse byggverk fra 1818
Kategori:1818 i Norge
Kategori:Bygninger tegnet av Hans Christian Lind